เชียงใหม่ กำลังเจอความท้าทาย หลายด้าน
ปี 2562 เชียงใหม่ต้อนรับนักท่องเที่ยวทั้งชาวไทยและต่างชาติจำนวนถึง 10.3 ล้านคน มีรายได้จากการท่องเที่ยว 102,300 ล้านบาท  แต่ตอนนี้ COVID-19 กำลังส่งผลกระทบต่อการท่องเที่ยวในหลายจังหวัดของประเทศไทย รวมทั้งเชียงใหม่
5 เม.ย. 2563

เชียงใหม่ กำลังเจอความท้าทาย หลายด้าน /โดย ลงทุนแมน
ปี 2562 เชียงใหม่ต้อนรับนักท่องเที่ยวทั้งชาวไทยและต่างชาติจำนวนถึง 10.3 ล้านคน มีรายได้จากการท่องเที่ยว 102,300 ล้านบาท
แต่ตอนนี้ COVID-19 กำลังส่งผลกระทบต่อการท่องเที่ยวในหลายจังหวัดของประเทศไทย รวมทั้งเชียงใหม่
อย่างไรก็ตาม ดูเหมือนเชียงใหม่อาจจะบอบช้ำกว่าที่อื่นตรงที่นอกจาก COVID-19 เชียงใหม่ยังต้องเจอกับมลพิษจาก PM2.5 จนทำให้ที่นี่กลายเป็นเมืองที่มีค่า PM2.5 สูงที่สุดในโลก..
เชียงใหม่กำลังเจอความท้าทายมากแค่ไหน
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
เชียงใหม่คือ หนึ่งในจังหวัดที่มีประวัติศาสตร์อันยาวนานของประเทศไทย เนื่องจากเคยเป็นเมืองหลวงของอาณาจักรล้านนาไทยมาตั้งแต่ปี พ.ศ. 1839 หรือเมื่อ 724 ปีที่แล้ว โดยมีชื่อเดิม คือ นพบุรีศรีนครพิงค์เชียงใหม่
ปัจจุบัน เชียงใหม่เป็นจังหวัดที่มีพื้นที่เท่ากับ 20,107 ตารางกิโลเมตร ใหญ่ที่สุดเป็นอันดับที่ 2 ของประเทศไทย เป็นรองจากนครราชสีมา
เชียงใหม่ยังเป็น 1 ใน 22 เมืองหลักของไทย เป็นจังหวัดที่ขึ้นชื่อเรื่องการท่องเที่ยวและเป็นที่นิยมของทั้งของชาวไทยและชาวต่างชาติ เนื่องจากมีสภาพภูมิอากาศที่เย็นสบาย มีศิลปวัฒนธรรม ประวัติศาสตร์ที่ยาวนาน รวมทั้งอาหารการกินที่นักท่องเที่ยวชื่นชอบ
ในปี พ.ศ. 2558 เชียงใหม่เคยได้รับรางวัลด้านการท่องเที่ยว ชื่อ Best Destination จากการเป็นเมืองท่องเที่ยวยอดนิยมของนักท่องเที่ยวจีน
ปัจจุบัน เชียงใหม่มีจำนวนประชากร 1.7 ล้านคน โดยรายได้เฉลี่ยต่อหัวของคนเชียงใหม่ต่อปีเท่ากับ 136,000 บาท
และแน่นอนว่า พอพูดถึงเชียงใหม่ในวันนี้ อุตสาหกรรมที่มีบทบาทมากที่สุดก็หนีไม่พ้นอุตสาหกรรมท่องเที่ยว
ในปี 2560 มูลค่าเศรษฐกิจของจังหวัดเชียงใหม่เท่ากับ 231,726 ล้านบาท ขณะที่มีรายได้จากการท่องเที่ยว ประมาณ 43% ของมูลค่าเศรษฐกิจของทั้งจังหวัด
ดูแบบนี้แล้วแทบไม่ต้องสงสัยว่าเศรษฐกิจของเชียงใหม่พึ่งพากับอุตสาหกรรมท่องเที่ยวมากแค่ไหน
แต่หนึ่งในปัญหาที่กระทบกับการท่องเที่ยวของเชียงใหม่คือ ปัญหาหมอกควันและมลพิษ ซึ่งเกิดขึ้นเป็นประจำมาหลายปี
รู้ไหมว่า ต้นปี 2563 ค่า PM2.5 ของเชียงใหม่ที่ช่วงหนึ่งเคยพุ่งขึ้นไปสูงถึง 275 ไมโครกรัมต่อลูกบาศก์เมตร ทำให้เชียงใหม่เป็นเมืองที่มีค่า PM สูงที่สุดในโลก ซึ่งสาเหตุหลักเกิดมาจากการลักลอบเผาป่า
แน่นอนว่าเหตุการณ์นี้ไม่เพียงแต่กระทบการท่องเที่ยว แต่ยังรวมถึงสุขภาพของคนในจังหวัดเชียงใหม่ด้วย
โดยในปี 2561 ผลกระทบจากเรื่องของ PM2.5 สร้างความเสียหายให้แก่เชียงใหม่มูลค่ากว่า 48,400 ล้านบาท
อย่างไรก็ตาม นอกจากปัญหาหมอกควันที่เชียงใหม่ต้องเจอทุกปีแล้ว
ตอนนี้เชียงใหม่กำลังเจอผลกระทบจาก COVID-19 เหมือนในจังหวัดท่องเที่ยวอื่นๆ ของไทยจนทำให้ตอนนี้ทั้งจำนวนนักท่องเที่ยวและรายได้จากนักท่องเที่ยวที่มาเชียงใหม่กำลังลดลงอย่างต่อเนื่อง
2 เดือนแรกปี 2562 จำนวนนักท่องเที่ยวทั้งชาวไทยและต่างชาติ 2.08 ล้านคน รายได้จากการท่องเที่ยว 22,200 ล้านบาท
2 เดือนแรกปี 2563 จำนวนนักท่องเที่ยวทั้งชาวไทยและต่างชาติ 1.74 ล้านคน รายได้จากการท่องเที่ยว 18,150 ล้านบาท
จำนวนนักท่องเที่ยวลดลงไป 16% ขณะที่รายได้จากการท่องเที่ยวหายไป 18%
แต่นี่เป็นแค่ตัวเลข 2 เดือนแรก เพราะตั้งแต่เดือน 3 เป็นต้นไป นักท่องเที่ยวต่างชาติน่าจะหายไปหมดจนแทบจะเป็นศูนย์
ลำพังเจอเพียงปัญหาเดียวก็แย่อยู่แล้ว ตอนนี้เมื่อทั้ง 2 ปัญหามารุมเร้า ทำให้หลายธุรกิจในจังหวัดเชียงใหม่ไม่ว่าจะเป็นโรงแรม ร้านค้า ร้านอาหาร หรือแม้แต่รถโดยสารสาธารณะ กำลังขาดแคลนรายได้ เพราะจำนวนคนมาใช้บริการลดลง
หลายธุรกิจกำลังส่อแววว่าจะไปไม่รอด เนื่องจากไม่มีรายได้มาใช้จ่ายในกิจการ จนบางแห่งต้องหยุดกิจการและปลดคนงาน
ก็น่าคิดว่า ถ้าผลกระทบจากมลพิษ PM2.5 และ COVID-19 ยังลากยาวและดำเนินต่อไปเรื่อยๆ เชียงใหม่จะได้รับผลกระทบจากเหตุการณ์นี้มากแค่ไหน
จากเมืองที่เคยเต็มไปด้วยนักท่องเที่ยวชาวไทยและชาวต่างชาติ
มาตอนนี้เชียงใหม่กำลังบอบช้ำจากปัญหาต่างๆ ที่กล่าวมา
เรื่องนี้ขึ้นอยู่กับผู้ที่เกี่ยวข้องทุกฝ่าย และความร่วมมือจากทุกคนที่เกี่ยวข้อง เพื่อช่วยกันแก้ไขปัญหา
เพื่อทำให้เชียงใหม่ของคนไทยทุกคนกลับมา
เป็นเมืองที่มีนักท่องเที่ยวอยากเดินทางมาเยี่ยมเยือนอีกครั้ง..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-